Skelgårdskirken
Skelgårdskirken er en sognekirke, som ligger tæt ved Vestamager Centret i Kastrup. Der er ingen kirkegård i umiddelbar tilknytning til kirken, som i stedet er omgivet af et grønt areal.
Kirken er opført i 1988-1989 efter tegning af arkitekt Gert Ingemann (født 1945). Oprindelig udgjorde selve kirkesalen østfløjen i et firfløjet anlæg med menighedslokaler i de øvrige længer. I 2009 blev nord- og sydfløjen forlænget mod vest og forbundet med endnu en bygning, så kirkeanlægget i dag er centreret om to atrier.
Kirkesalen er et enkelt og stilrent lokale, som præges af hvidkalkede vægge og et skråt loft, som karakteristisk skråner ned mod det asymmetrisk placerede alter i øst, der oplyses af et stort ovenlysvindue. Nord for koret ses fem umalede sten, der er nedlagt som grundsten; de kom symbolsk fra Tårnby Kirke, Kastrup Kirke, Korsvejskirken, Store Magleby Kirke og fra Skelgårdkirkens egen forgænger, der var en menighedsbygning på Oliefabriksvej, som blev brugt til gudstjenester . I kirkerummets vestende findes der over indgangen et muret pulpitur (dvs. en balkon), hvor orglet står.
Kirkens inventar er i enkel, moderne stil. Kirkens alter og døbefont er udført af billedkunstneren Erik Heide.